b'\n_START_ARTICLE_\nArtemisia II\n_START_PARAGRAPH_\nArtemisia II (k. n. 350 eaa.) oli Anatoliassa sijainnutta Kaarian valtakuntaa hallinnut Persian alainen satraappi sek\xc3\xa4 edelt\xc3\xa4j\xc3\xa4ns\xc3\xa4 Mausolloksen vaimo ja sisko. H\xc3\xa4n saattoi valmiiksi miehens\xc3\xa4 aloittamat Halikarnassoksen mausoleumin rakennusty\xc3\xb6t. Heille rakennettu yhteinen hautamausoleumi tunnettiin antiikin aikana yhten\xc3\xa4 maailman seitsem\xc3\xa4st\xc3\xa4 ihmeest\xc3\xa4._NEWLINE_Artemisia II kuului Hekatomnidien hallitsijasukuun, joka sai alkunsa h\xc3\xa4nen is\xc3\xa4st\xc3\xa4\xc3\xa4n Hekatomnoksesta ja hallitsi  Kaariaa l\xc3\xa4hes itsen\xc3\xa4isin\xc3\xa4 joskin nimellisesti Persian alaisina satraappeina. H\xc3\xa4n lienee syntynyt 390-luvulla eaa. ja nai veljens\xc3\xa4 Mausolloksen, joka tuli hallitsijaksi heid\xc3\xa4n is\xc3\xa4ns\xc3\xa4 kuoltua. Artemisia oli mahdollisesti jo Mausolloksen valtakaudella jonkinlainen kanssahallitsija. Mausolloksen kuoltua vuonna 353 tai 352 eaa. Artemisiasta tuli Kaarian satraappi. H\xc3\xa4n hallitsi kaksi tai kolme vuotta ennen omaa kuolemaansa. Artemisian on kerrottu surreen kuollutta miest\xc3\xa4\xc3\xa4n niin kovasti, ett\xc3\xa4 jopa joi t\xc3\xa4m\xc3\xa4n tuhkia viiniin sekoitettuina. Artemisian kuoltua samasta sisarussarjasta olivat h\xc3\xa4nen j\xc3\xa4lkeens\xc3\xa4 hallitsijoina viel\xc3\xa4 veljet Idrieos ja Piksodaros sek\xc3\xa4 sisar Ada, joka oli my\xc3\xb6s Idrieoksen leski._NEWLINE_Artemisia rakennutti valmiiksi Mausolloksen aikana p\xc3\xa4\xc3\xa4kaupunkiin Halikarnassokseen aloitetun suuren hautamuistomerkin. H\xc3\xa4n kutsui aikansa maineikkaimmat taiteilijat, kuvanveist\xc3\xa4j\xc3\xa4t Bryaksiksen, Leokhareen, Skopaksen ja Timotheoksen, koristelemaan sit\xc3\xa4. Mausoleumi valmistui mahdollisesti hieman Artemisian kuoleman j\xc3\xa4lkeen. Varmistaakseen rakennust\xc3\xb6iss\xc3\xa4 tarvitun marmorin saatavuuden Artemisia l\xc3\xa4hetti sotavoimansa alistamaan Latmus-vuoren louhosta hallussaan pit\xc3\xa4neet vuoristoheimot. H\xc3\xa4nen on kerrottu k\xc3\xa4ytt\xc3\xa4neen t\xc3\xa4ss\xc3\xa4 operaatiossa ovelaa harhautusta: vuoren l\xc3\xa4hell\xc3\xa4 j\xc3\xa4rjestettiin suuri paikallisen suojelusjumalattaren palvontarituaali, ja asukkaiden saapuessa joukolla katsomaan sit\xc3\xa4 heid\xc3\xa4t v\xc3\xa4ijytettiin ja louhos vallattiin._NEWLINE_Artemisia II tunnettiin kiinnostuksestaan kasvi- ja l\xc3\xa4\xc3\xa4ketieteeseen. Marunoiden kasvisuvun tieteellinen nimi Artemisia viitannee h\xc3\xa4neen.'